Tejeria Otermin LEHENDAKARIA (EAJ, 2015-02-13):
Eskerrik asko, Ubera andrea.
Erantzuteko, Uriarte andrea, zurea da hitza.
HEZKUNTZA, HIZKUNTZA POLITIKA ETA KULTURAKO SAILBURUAK (Uriarte Toledo): Ubera andrea, lasai, garaiz gabiltza eta ez dago aitzakiarik. Kontuz!
Haurreskolak Partzuergoaren helburuak 2003an onartutako estatutuetan jaso ziren. Bertan esaten denez, partzuergoaren eginkizun nagusia, partzuergoa osatzen duten udalerrien lurralde eremuko Haurreskolen kudeaketa integrala eta 3 urtetik beherakoen laguntza eta hezkuntza arreta.
Horrez gain, beste helburu zehatzagoak ere jasotzen dira estatutu horietan. Horrela, Haurreskolak Partzuergoa familiei 3 urtetik beherako haurrei eskainitako zaintza eta arretaren bidez laguntza zerbitzua emateko eta ezberdintasunak konpentsatuko dituen prebentzio hezkuntza bat sustatzeko sortu zen.
Zehaztutako helburu guztiak betetzen joan gara une bakoitzean egon den egoerara egokituz, eta oraingoan ere egoera berri honetara egokitzea tokatzen zaigu. Horretan ari gara, ahalik eta irtenbiderik egokiena bilatzeko. Baina ulertuko duzuenez, ez dago eredu edo irtenbide bakarra gaur hemen aztertzen ari garen gaia jorratzeko.
Lehen aurreratu dudan bezala, Europara begira jartzen bagara, hainbat eredu ezberdin aurkitzen ditugu. Esate baterako, Belgikan 0-2 urteko plazetarako diru-laguntzak ematen dira familien diru-sarrerak kontutan hartuz. Txekiar Errepublikan tasa fijo batzuk daude, baina zuzendaritzak salbuespenak ezar ditzake egoeraren arabera. Irlandan diru-laguntzak ematen dira gurasoen errenten arabera, hiru tartetan sailkaturik. Suedian edo Norvegian kuota ezberdinak ordaintzen dira familiek dituzten diru-sarreren arabera eta seme-alaben kopuruaren arabera.
Si fijamos nuestro punto de mira en el Estado, podemos observar que son diversas las comunidades autónomas, como por ejemplo Madrid, Galicia o Navarra, que establecen cuotas diferentes en función de la renta per cápita de los miembros de la unidad familiar.
Ikus dezakezuenez, herrialde gehien-gehienetan 0-2 arteko haurren kuotak ezartzerakoan ezberdintasunak egiten dira familien ahalmenen arabera. Baina esan beharra daukat europar herrialde guztietan, Hungarian izan ezik, Haur Hezkuntzako etapa horretan familiek zerbitzuaren gastuaren zati bat ordaintzen dutela, eta gu eredu horren alde gaude.
Ados gaude kuotak barematzearekin, familien diru-sarrerak kontutan hartuta. Baina ez dugu inolaz ere ikusten Gobernuak jasan behar duenik zerbitzuaren kostu guztia. Edozein kasutan, hainbat eta hainbat eredu daude, eta gu gure errealitateari hobeto egokitzen zaion ereduaren bila gabiltza.
Horretarako, garrantzitsua da azterketa sakona egitea, egoera sozio-demografiko eta ekonomikoa kontutan hartuz eta datu guztiak –matrikulazioa, familiak eskatutako diru-laguntzak, familien diru- sarrerak era beste hainbat– bere osotasunean kontutan izan behar dira eta kontutan hartzen ditugu, guzti-guztiak. Eta hau ez da momentu batean erresolbitzen, okerreko analisi partzialak eginez gero, okerreko bidea hartzeko arriskua baitago, eta orain hartzen dugun erabakia, orain ezartzen dugun eredua, etorkizunari begira ezarri nahi dugulako.
Gobernu honek apustu sendoa egin du betidanik 0-2 urteko umeei eskaintzen zaien zerbitzuaren alde, betiere une bakoitzean egon diren behar-egoeren baldintzak kontutan hartuz eta horietara egokituz. Eta horretan gabiltza oraingoan ere.
Familia Politikarako eta Gizarte Garapenerako Zuzendaritzari ere datuak eskatu dizkiogu, eta jasotako informazio guztia aztertzen ari gara. Laster izango dugu azterketa bukatuta. Ondorioz, laster aurkeztuko dugu Haurreskolak Partzuergoaren kuota sistema gaurko egoerara eta egiazko premietara egokitzeko proposamen berria, betiere matrikulatzeko irizpide berriak datorren 2015-2016 ikasturtean ezartzeko asmoz.